《泰泉山中观泉》
明代·李时行

江南佳胜地，帘泉擅幽奇。危岑悬万仞，径石回参差。

岩端蔼瑞悬，涧底生灵芝。阴崖寒逼袂，回峰翠成围。

班荆俯流水，坐石看残碑。鸾歌杂樵语，宾从相谐嬉。

十年注幽想，兹辰慰所思。顾瞻还踯躅，游盘下逶迤。

禅关昔宏敞，接目空遗基。□□理所干，往事安足疑。

惟有遨游侣，千秋长若斯。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。